Russland har alltid vært vår nabo i øst, og Norge og Russland har lenge hatt et konstruktiv forhold og samarbeid. Med Russlands angrep på Ukraina har dette forholdet blitt kjøligere, og dialogen og samarbeidet er kraftig skrenket inn. Men fortsatt har Norge og Russland bilateralt samarbeid om fiskeri- og ressursforvaltning, grenseforhold og beredskap – blant annet INCSEA-avtalen, som gjør militær ferdsel i Barentshavet tryggere.
Forsvaret har alltid drevet aktivitet i nordområdene, blant annet suverenitetshevdelse, patruljering og overvåkning. Denne aktiviteten fortsetter som tidligere.
På grunn av Ukraina-krigen er det nå færre russiske styrker langs vår grense, siden mange er sendt til Ukraina. Men når krigen slutter, forventer vi en rask oppbygging og modernisering av russiske styrker i nord. Russland har en rask produksjonskapasitet. Dette må vi i Norge være forberedt på.
Vi har et mulighetsrom i Norge nå på å styrke vår militære evne og kapasitet. Forsvarssjefen har tydelig uttrykt viktigheten av økt satsning på Forsvaret overfor politiske myndigheter gjennom sitt fagmilitære råd til kommende langtidsplan.